b'\n_START_ARTICLE_\nCurtiss P-40\n_START_PARAGRAPH_\nCurtiss P-40 oli Ameerika \xc3\x9chendriikide\xc2\xa0Curtiss-Wright Corporationi loodudud \xc3\xbche kolbmootoriga (Allison V-1710 V-12), \xc3\xbchekohaline metallkonstruktsiooniga\xc2\xa0h\xc3\xa4vituslennuk, mille esmalend toimus aastal 1938. Lennuk oli p\xc3\xb5hiliselt kasutusel\xc2\xa0Teises maailmas\xc3\xb5jas._NEWLINE_P-40 oli j\xc3\xa4tkuarendus s\xc3\xb5jaeelsest lennukist\xc2\xa0Curtiss P-36\xc2\xa0Hawk. Ameerika \xc3\x9chendriikide lennuv\xc3\xa4es\xc2\xa0USAAC (alates 1941 USAAF) oli k\xc3\xb5igi P-40 lennukite lisanimi Warhawk, RAF\xc2\xa0ja Rahvaste \xc3\x9chenduse riikide \xc3\xb5huj\xc3\xb5ududes oli P-40B ja P-40C h\xc3\xbc\xc3\xbcdnimeks Tomahawk\xc2\xa0ning P-40E ja uuematel Kittyhawk.\xc2\xa0_NEWLINE_Relvastuseks oli 6 Browning M2 kuulipildujat, lennuk v\xc3\xb5is kanda kuni 907 kg pomme. Modifikatsioonidel P-40B olid ka lisakuulipildujad ja P-40C kaks automaatkahurit. N\xc3\xb5ukogude Liidus vahetati osadel lennukitel mootor v\xc3\xb5imsama (Klimov M-105) mootori vastu ja paigaldati ka kuus raketti RS-82 _NEWLINE_P-40 lennukaugus oli 1050 km, lennuki suurim kiirus oli kuni 580 km/h ja lennulagi kuni 9,1 km._NEWLINE_Esimesed 524 lennukit tellis USAAC 1939. aastal. Prantsusmaa tellis 140 lennukit, kuid \xc3\xbchtegi neist ei j\xc3\xb5utud tarnida enne Prantsusmaa alistumist\xc2\xa0Saksamaale. Prantslaste tellitud lennukid saadeti Suurbritanniasse, kus neid peeti halvemateks kui\xc2\xa0Hawker Hurricane, Supermarine Spitfire v\xc3\xb5i Messerschmitt Bf 109 \xe2\x80\x93 ebapiisava mootori v\xc3\xb5imsuse t\xc3\xb5ttu suurematel k\xc3\xb5rgustel.\xc2\xa0Lennukit kasutati rohkem P\xc3\xb5hja-Aafrika ja idarindel._NEWLINE_P-40 sarja lennukeid ehitati kokku ligi 14 000, millest 930 kasutas Briti Rahvaste \xc3\x9chendus, 2243 lennukit tarniti Lend-Lease lepinguga N\xc3\xb5ukogude Liidule._NEWLINE_P-40 olid relvastuses 23 riigi lennuv\xc3\xa4es, lennukite tootmine l\xc3\xb5petati 1944. aastal. P-40 kasutati n\xc3\xa4iteks Brasiilia lennuv\xc3\xa4es kuni 1958. aastani.'